ราคาทองปิดพุ่ง 21 ดอลล์ นักลงทุนแห่ซื้อหลังผิดหวังตัวเลขจ้างงาน
ราคาทองปิดพุ่ง 21 ดอลล์ นักลงทุนแห่ซื้อหลังผิดหวังตัวเลขจ้างงาน โดยสัญญาทองคำตลาด COMEX ส่งมอบเดือนก.พ. พุ่งขึ้น 21.2 ดอลลาร์ หรือ 1.2% ปิดที่ 1,783.9 ดอลลาร์/ออนซ์
ราคาทองปิดพุ่ง 21 ดอลล์ นักลงทุนแห่ซื้อหลังผิดหวังตัวเลขจ้างงาน โดยสัญญาทองคำตลาด COMEX ส่งมอบเดือนก.พ. พุ่งขึ้น 21.2 ดอลลาร์ หรือ 1.2% ปิดที่ 1,783.9 ดอลลาร์/ออนซ์
4 ธ.ค. 2564

ผู้สื่อข่าวรายงานว่า สัญญาทองคำตลาดนิวยอร์กปิดบวกในวันศุกร์ (3 ธ.ค.) เนื่องจากนักลงทุนพากันเข้าซื้อทองคำในฐานะสินทรัพย์ปลอดภัย หลังจากผิดหวังที่สหรัฐเปิดเผยข้อมูลการจ้างงานนอกภาคเกษตรต่ำกว่าคาด
ทั้งนี้ สัญญาทองคำตลาด COMEX (Commodity Exchange) ส่งมอบเดือนก.พ. พุ่งขึ้น 21.2 ดอลลาร์ หรือ 1.2% ปิดที่ 1,783.9 ดอลลาร์/ออนซ์ แต่ในรอบสัปดาห์นี้ สัญญาทองคำ ลดลง 0.1% จากระดับปิดสัปดาห์ก่อนที่ 1,785.50 ดอลลาร์
สัญญาโลหะเงินส่งมอบเดือนมี.ค. เพิ่มขึ้น 16.5 เซนต์ หรือ 0.74% ปิดที่ 22.481 ดอลลาร์/ออนซ์
สัญญาพลาตินัมส่งมอบเดือนม.ค. ลดลง 6.9 ดอลลาร์ หรือ 0.74% ปิดที่ 926.2 ดอลลาร์/ออนซ์
สัญญาพัลลาเดียมส่งมอบเดือนมี.ค. พุ่งขึ้น 41.20 ดอลลาร์ หรือ 2.3% ปิดที่ 1,812.60 ดอลลาร์/ออนซ์
โดยบรรดานักลงทุนได้พากันเข้าซื้อทองในฐานะที่เป็นสินทรัพย์ปลอดภัย หลังจากผิดหวังกับการเปิดเผยตัวเลขจ้างงานนอกภาคเกษตรของสหรัฐที่ต่ำกว่าคาด
ด้านกระทรวงแรงงานสหรัฐเปิดเผยในวันศุกร์ว่า ตัวเลขการจ้างงานนอกภาคเกษตร เพิ่มขึ้นเพียง 210,000 ตำแหน่งในเดือนพ.ย. ต่ำกว่าที่นักวิเคราะห์คาดการณ์ไว้ที่ระดับ 581,000 ตำแหน่ง ส่วนอัตราการว่างงานลดลงสู่ระดับ 4.2% ต่ำกว่าที่นักวิเคราะห์คาดการณ์ที่ระดับ 4.5%
นอกจากนี้ ราคาทองยังได้แรงหนุนจากการเปิดเผยดัชนี PMI ภาคบริการของสหรัฐที่ชะลอตัวลง โดยไอเอชเอส มาร์กิต ซึ่งเป็นบริษัทให้บริการข้อมูลทางการเงิน เปิดเผยในวันศุกร์ว่า ดัชนีผู้จัดการฝ่ายจัดซื้อ (PMI) ภาคบริการขั้นสุดท้ายของสหรัฐ ปรับตัวลงสู่ระดับ 58.0 ในเดือนพ.ย. จากระดับ 58.7 ในเดือนต.ค.
อย่างไรก็ดี ดัชนี PMI ยังคงอยู่สูงกว่าระดับ 50 ซึ่งบ่งชี้ว่า ภาคบริการของสหรัฐยังคงมีการขยายตัว โดยได้แรงหนุนจากการเพิ่มขึ้นของคำสั่งซื้อใหม่และการจ้างงาน ขณะที่ความเชื่อมั่นของภาคธุรกิจพุ่งสูงสุดในรอบ 5 เดือน